नया महिला अस्पताल बनाने का प्रस्ताव बनेगा
सिविल अस्पताल की खाली भूमि में नया महिला अस्पताल बनाने के लिए जिला प्रशासन से प्रस्ताव मंगवाया जाएगा। यह प्रस्ताव आने के बाद ही स्वीकृति की कार्रवाई होगी। सिविल अस्पताल में सर्जन व एमडी विशेषज्ञ डॉक्टरों के पद खाली है लेकिन उपलब्धता अनुसार ही पदस्थापना की जा सकेगी। यह जानकारी स्वास्थ मंत्री रूस्तम सिंह ने बुधवार को विधायक डॉ. राजेंद्र पांडेय के प्रश्न के जवाब में विधानसभा सदन में दी। अभी महिला अस्पताल व सिविल अस्पताल अलग-अलग जगह है।
स्कूलों का मामला उठाया
विधानसभा में मुंगावली विधायक महेंद्रसिंह कालूखेड़ा ने अशोकनगर के साथ जावरा विस क्षेत्र के स्कूल भवनों, बाउंड्रीवाल, अतिरिक्त कक्ष व शौचालयों का मुद्दा उठाया। उन्होंने वर्ष 2013 से अब तक स्वीकृत भवनों, निर्माण की स्थिति, अधूरे निर्माण के लिए दोषी जिम्मेदारों पर कार्रवाई तथा निर्माण एजेंसी द्वारा यदि भवन राशि का दुरुपयोग किया गया तो उसकी जानकारी मांगी। इस पर स्कूल शिक्षा मंत्री कुंवर विजय शाह ने जवाब दिया जावरा विस क्षेत्र में 5 भवन स्वीकृत हुए। इनके निर्माण चल रहे हैं। बाकी दोषी अधिकारी या भवन राशि के दुरुपयोग संबंधी कोई मामला नहीं है।
43 लाख में से 25 लाख खर्च
विधायक डॉ. पांडेय के एक अन्य प्रश्न के जवाब में स्वास्थ मंत्री ने बताया जावरा स्थित पोषण पुनर्वास केंद्र में चार सालों में 1724 कुपोषित बच्चों का उपचार किया गया। इसके लिए 43 लाख का बजट स्वीकृत था। इसमें से 25 लाख से ज्यादा का व्यय किया गया। जावरा विस क्षेत्र में पिछले साल 8 नए स्वास्थ केंद्र स्वीकृत हुए थे लेकिन चालू नहीं हो सके। इस प्रश्न पर स्वास्थ मंत्री ने कहा जावरा शहरी केंद्र शुरू हो चुका है। बाकी जल्द शुरू करेंगे। स्कूल शिक्षा मंत्री विजय शाह ने बताया विस क्षेत्र में 16 हाईस्कूल व हायर सेकंडरी स्कूल भवन विहिन है।
hin_Deva hin_Deva hin_Deva hin_Deva hin_Deva hin_Deva